Ehdotus: neuvoston päätös, yhteisön kannasta Euroopan yhteisöjen ja Viron tasavallan välisellä Eurooppa-sopimuksella perustetussa assosiaationeuvostossa päätettävään neuvoa-antavan sekakomitean perustamiseen /* KOM/2002/0387 lopull. - ACC 2002/0144 */



Virallinen lehti nro 262 E , 29/10/2002 s. 0485 - 0488



Ehdotus: NEUVOSTON PÄÄTÖS, yhteisön kannasta Euroopan yhteisöjen ja Viron tasavallan välisellä Eurooppa-sopimuksella perustetussa assosiaationeuvostossa päätettävään neuvoa-antavan sekakomitean perustamiseen (komission esittämä) PERUSTELUT 1. Helmikuun 1. päivänä 1998 voimaan tulleen Euroopan yhteisöjen ja niiden jäsenvaltioiden sekä Viron tasavallan välisestä assosiaatiosta tehdyn Eurooppa-sopimuksen 114 artiklassa määrätään, että assosiaationeuvosto voi päättää perustaa erityiskomitean tai erityistoimielimen avukseen tehtäviensä hoidossa. 2. Vaikka kyseisessä Eurooppa-sopimuksessa ei nimenomaisesti määrätä neuvoa-antavan toimielimen perustamisesta sopimuspuolten alue- ja paikallisviranomaisten vuoropuhelua varten, komissio ehdottaa, että assosiaationeuvosto perustaa sopimuspuolten alue- ja paikallisviranomaisia edustavan neuvoa-antavan sekakomitean molempien sopimuspuolten osoittaman suuren kiinnostuksen perusteella. Sopimuspuolia edustaa yhteisön puolesta alueiden komitea ja Viron puolesta Euroopan yhteisöjen alueiden komitean virolainen yhteyskomitea. 3. Ehdotettu neuvoa-antava sekakomitea on tarkoitettu Euroopan yhteisön ja Viron alue- ja paikallisviranomaisten väliseksi vuoropuhelu- ja yhteistyöfoorumiksi, jolla voidaan edistää merkittävästi osapuolten suhteiden kehittymistä ja Euroopan yhdentymistä. Vuoropuhelun ja yhteistyön avulla valmistaudutaan tulevaan työhön alueiden komiteassa sekä Euroopan unionin jäsenyyteen; helpotetaan tietojenvaihtoa yhteistä etua koskevissa ajankohtaisissa kysymyksissä, erityisesti EU:n aluepolitiikan ja liittymisprosessin nykyisen tilanteen osalta; kannustetaan tietojenvaihtoon toissijaisuusperiaatteen käytännön toteuttamisessa kaikilla elämänalueilla alue- ja paikallistasolla; sekä käsitellään kaikkia muita kumman tahansa osapuolen ehdottamia olennaisia kysymyksiä, joita ehkä nousee esille Eurooppa-sopimuksen täytäntöönpanon ja liittymistä valmistelevan strategian yhteydessä. Assosiaationeuvosto voi myös kuulla ehdotettua neuvoa-antavaa sekakomiteaa, ennen kuin se päättää selvästi alueellista etua koskevista asioista. Komitean kuuleminen on kuitenkin täysin assosiaationeuvoston harkinnassa. 4. Ehdotetun neuvoa-antavan sekakomitean perustamisella ei ole rahoitusvaikutuksia yhteisön talousarvioon, koska virolaiset osallistujat vastaavat omista kuluistaan ja yhteisön kulut katetaan alueiden komitean talousarviosta. 5. Liitteenä on ehdotus neuvoston päätökseksi assosiaationeuvostossa vahvistettavasta yhteisön kannasta, kuten kyseisen Eurooppa-sopimuksen tekemisestä 19. joulukuuta 1997 tehdyn neuvoston ja komission päätöksen 2 artiklan 1 kohdassa säädetään. Neuvostoa pyydetään hyväksymään ehdotus. 2002/0144 (ACC) Ehdotus: NEUVOSTON PÄÄTÖS, yhteisön kannasta Euroopan yhteisöjen ja Viron tasavallan välisellä Eurooppa-sopimuksella perustetussa assosiaationeuvostossa päätettävään neuvoa-antavan sekakomitean perustamiseen EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, Euroopan hiili- ja teräsyhteisön perustamissopimuksen [1] ja Euroopan atomienergiayhteisön (Euratom) perustamissopimuksen, [1] EHTY-sopimuksen voimassaolo päättyy 23 päivänä heinäkuuta 2002. ottaa huomioon Euroopan yhteisön perustamissopimuksen 300 artiklan 2 kohdan toisen ja kolmannen alakohdan, ottaa huomioon Eurooppa-sopimuksen tekemisestä Euroopan yhteisöjen ja niiden jäsenvaltioiden sekä Viron tasavallan välillä 19 päivänä joulukuuta 1997 tehdyn neuvoston ja komission päätöksen 2 artiklan 1 kohdan, ottaa huomioon komission ehdotuksen, sekä katsoo seuraavaa: (1) Edellä mainitun Eurooppa-sopimuksen 114 artiklassa määrätään, että assosiaationeuvosto voi päättää perustaa sellaisen komitean tai erityistoimielimen, joka voi avustaa sitä sen tehtävissä. (2) Euroopan yhteisön ja Viron alue- ja paikallisviranomaisten vuoropuhelulla ja yhteistyöllä voidaan vaikuttaa merkittävästi Eurooppa-sopimuksen täytäntöönpanoon kokonaisuudessaan. (3) Näyttäisi asianmukaiselta järjestää tällainen yhteistyö Euroopan yhteisöjen alueiden komitean ja sen kanssa harjoitettavaa yhteistyötä varten perustetun virolaisen yhteyskomitean jäsenten välillä, ON PÄÄTTÄNYT SEURAAVAA: Euroopan yhteisöjen ja niiden jäsenvaltioiden sekä Viron tasavallan välisestä assosiaatiosta tehdyn Eurooppa-sopimuksen 109 artiklalla perustetussa assosiaationeuvostossa vahvistettava yhteisön kanta neuvoa-antavan sekakomitean perustamiseen perustuu tämän päätöksen liitteenä olevaan luonnokseen assosiaationeuvoston päätökseksi. Tehty Brysselissä päivänä kuuta . Neuvoston puolesta Puheenjohtaja LIITE Luonnos: Euroopan yhteisön ja niiden jäsenvaltioiden sekä Viron tasavallan assosiaationeuvoston PÄÄTÖS N:o ..../2002, tehty .... 2002 assosiaationeuvoston työjärjestyksen vahvistamisesta tehdyn päätöksen N:o 1/98 muuttamisesta siten, että perustetaan neuvoa-antava sekakomitea alueiden komitean ja sen virolaisen yhteyskomitean välille ASSOSIAATIONEUVOSTO, joka ottaa huomioon Euroopan yhteisöjen ja niiden jäsenvaltioiden sekä Viron [2] tasavallan välisestä assosiaatiosta tehdyn Eurooppa-sopimuksen ja erityisesti sen 114 artiklan, [2] EYVL L 68, 09.03.1998, s. 3. sekä katsoo seuraavaa: (1) Euroopan yhteisön ja Viron alue- ja paikallisviranomaisten vuoropuhelulla ja yhteistyöllä voidaan vaikuttaa merkittävästi Euroopan yhteisön ja Viron välisten suhteiden kehitykseen sekä Euroopan yhdentymiseen. (2) Näyttäisi tarkoituksenmukaiselta järjestää tällainen yhteistyö alueiden komitean ja sen virolaisen yhteyskomitean tasolla perustamalla neuvoa-antava sekakomitea. (3) Tämä tarkoittaa sitä, että päätöksellä N:o 1/98 vahvistettua assosiaationeuvoston työjärjestystä on muutettava vastaavasti, ON PÄÄTTÄNYT SEURAAVAA: 1 artikla Lisätään assosiaationeuvoston työjärjestykseen artiklat seuraavasti: "18 artikla Perustetaan neuvoa-antava sekakomitea, jäljempänä 'komitea', jonka tehtävänä on avustaa assosiaationeuvostoa vuoropuhelun ja yhteistyön edistämiseksi Euroopan yhteisön ja Viron tasavallan alue- ja paikallisviranomaisten välillä. Tällaisen vuoropuhelun ja yhteistyön avulla pyritään erityisesti seuraaviin tavoitteisiin: 1. Viron alueiden ja paikallisviranomaisten valmistelu Euroopan unionin jäsenyyttä varten; 2. Viron alueiden ja paikallisviranomaisten valmistelu alueiden komitean työhön osallistumista varten Viron liittymisen jälkeen; 3. tietojenvaihto yhteistä etua koskevissa ajankohtaisissa kysymyksissä, erityisesti EU:n aluepolitiikan ja liittymisprosessin tämänhetkisestä tilanteesta sekä Viron alueiden ja paikallisviranomaisten valmistautumisesta näihin politiikkoihin; 4. a) Viron alueiden ja paikallisviranomaisten sekä b) EU:n jäsenvaltioiden alueiden ja paikallisviranomaisten rohkaiseminen käymään monenvälistä suunnitelmallista vuoropuhelua, mukaan luettuna verkostoituminen tietyillä aloilla, joilla suorat yhteydet ja yhteistyö Viron ja EU:n jäsenvaltioiden alueiden ja paikallisviranomaisten välillä saattaisi olla tehokkain tapa ratkaista yksittäisiä erityisongelmia, 5. alueiden välistä yhteistyötä koskeva säännöllinen tietojenvaihto Viron ja EU:n jäsenvaltioiden alue- ja paikallisviranomaisten välillä; 6. a) Viron alueiden ja paikallisviranomaisten sekä b) EU:n jäsenvaltioiden alueiden ja paikallisviranomaisten rohkaiseminen aluepolitiikkaa ja rakennetoimia koskevien kokemusten ja tietojen vaihtoon, erityisesti alueellisten ja paikallisten kehittämissuunnitelmien tai -strategioiden valmisteluun liittyvän taitotiedon ja menetelmien sekä rakennerahastojen mahdollisimman tehokkaan hyödyntämisen osalta; 7. Viron alue- ja paikallisviranomaisten tukeminen tietojenvaihdon avulla toissijaisuusperiaatteen käytännön toteuttamisessa kaikilla elämänalueilla alue- ja paikallistasolla; sekä 8. keskustelu kaikista muista kumman tahansa osapuolen ehdottamista olennaisista kysymyksistä, joita saattaa tulla esiin Eurooppa-sopimuksen täytäntöönpanon ja liittymistä valmistelevan strategian yhteydessä. 19 artikla Komitea muodostuu kahdeksasta alueiden komitean ja kahdeksasta sen virolaisen yhteyskomitean edustajasta. Varaedustajia nimitetään sama määrä. Komitea toimii joko assosiaationeuvoston kuullessa sitä tai, jos on kyse vuoropuhelun edistämisestä alue- ja paikallisviranomaisten välillä, omasta aloitteestaan. Komitea voi antaa suosituksia assosiaationeuvostolle. Komitean jäsenet pyritään valitsemaan niin, että komitean kokoonpano ilmentää mahdollisimman tarkoin sekä Euroopan yhteisön että Viron eri alue- ja paikallisviranomaistasoja. Komitea vahvistaa oman työjärjestyksensä. Komitea kokoontuu tietyin väliajoin, jotka se itse määrittää työjärjestyksessään. Komitean puheenjohtajina toimivat Euroopan yhteisön alueiden komitean jäsen ja sen virolaisen yhteyskomitean jäsen. 20 artikla Alueiden komitea ja sen virolainen yhteyskomitea vastaavat kumpikin omista henkilöstö-, matka- ja oleskelukuluistaan sekä posti- ja televiestintäkuluistaan, jotka aiheutuvat niiden osallistumisesta komitean kokouksiin. Alueiden komitea vastaa kokousten tulkkausmenoista sekä asiakirjojen käännös- ja jäljentämiskuluista, lukuun ottamatta menoja, jotka koskevat tulkkausta tai kääntämistä viron kielelle/kielestä ja joista vastaa alueiden komitean virolainen yhteyskomitea. Muista kokousten järjestämiseen liittyvistä kuluista vastaa kokousten isäntänä toimiva sopimuspuoli.". 2 artikla Tämä päätös tulee voimaan sitä päivää seuraavan toisen kuukauden ensimmäisenä päivänä, jona se on tehty. Tehty Brysselissä päivänä kuuta . Assosiaationeuvoston puolesta Puheenjohtaja Sihteerit: Virolaisen osapuolen puolesta Euroopan yhteisön puolesta